ธอส. เปิดศูนย์รับแจ้งเหตุภัยทางการเงินจากมิจฉาชีพ ย้ำ ไม่มีนโยบายส่ง SMS แบบมีลิงค์ไปยังโทรศัพท์มือถือลูกค้า
นายณรงค์พล ประภานิรินธน์ รักษาการผู้ช่วยกรรมการผู้จัดการ ธนาคารอาคารสงเคราะห์ (ธอส.) เปิดเผยว่า เพื่อเป็นการร่วมสนับสนุนนโยบายของรัฐบาลในการเร่งแก้ไขปัญหามิจฉาชีพหลอกลวงประชาชนผ่านช่องทางออนไลน์ ธอส. ได้เปิดศูนย์รับแจ้งเหตุภัยทางการเงินจากมิจฉาชีพ โดยสามารถแจ้งเหตุได้ที่ G H Bank Call Center โทร. 02-645-9000 กด 33 เพื่อเป็นช่องทางด่วนในการช่วยเหลือและอำนวยความสะดวกให้แก่ลูกค้า ประชาชนสามารถโทรแจ้งเหตุมายังธนาคารได้ ทุกวันตลอด 24 ชั่วโมง โดยทันทีที่ลูกค้าพบว่าบัญชีเงินฝากธนาคารอาคารสงเคราะห์ของตนเองเกิดธุรกรรมที่ผิดปกติ มีการโอนเงินออกจากบัญชีโดยที่ตนเองไม่ใช่ผู้ทำธุรกรรม หรือสงสัยว่าตนเองมีความเสี่ยงจากการถูกล่อลวงให้ตกเป็นเหยื่อของมิจฉาชีพ สามารถโทรติดต่อที่ ศูนย์รับแจ้งเหตุภัยทางการเงินจากมิจฉาชีพ ของ ธอส. ได้ทันที เพื่อระงับการทำธุรกรรม สกัดกั้นและบรรเทาความเสียหายที่อาจจะเกิดขึ้นโดยเร็วที่สุดทั้งนี้ ธอส. ยืนยันว่า ธนาคารไม่มีนโยบายส่ง SMS แบบมีลิงค์ไปยังหมายเลขโทรศัพท์มือถือของลูกค้าและประชาชนทั่วไป เพื่อเชิญชวนให้ทำธุรกรรมทางการเงิน ขอข้อมูลส่วนบุคคล มอบโปรโมชั่นพิเศษ ส่วนลดแก่ลูกค้าผ่านช่องทางนี้โดยเด็ดขาด หากได้รับ SMS ลักษณะดังกล่าว โปรดอย่าหลงเชื่อ ควรตรวจสอบความน่าเชื่อถือและแหล่งที่มาของ SMS ก่อนทุกครั้ง